**Hipokrat** (cca. 460. pne. - 380. pne.) je antički grčki liječnik koji se smatra ocem medicine. Školovao se u tzv. medicinskoj školi na otoku Kosu. Zapisi koji mu se pripisuju i koji su sažeti u tzv. *Corpus Hippocraticum* su odbacili dotadašnje praznovjerje i magiju primitivne medicine i nju zamijenili zaokruženim logičkim sistemom koji po svojoj prirodi pripada svijetu nauke. Zbog toga je *Corpus Hippocraticum* vijekovima bio najvažniji i najpouzdaniji izvor medicinskog znanja.

Hipokrat je također poznat po tome što je ustanovio institut liječničke tajne, opisane u Hipokratovoj zakletvi.

Hipokrat je smatrao da u razvoju svake bolesti postoje kritični dani. Dobro je opisao kliničke simptome pojedinih bolesti (npr. epilepsije i eklampsije, malarije, epidemijskog parotitisa) i neke kliničke sindrome (lice umirućeg, *facies hippocratica*).

Hipokrat je iznio pretpostavku da su duševni poremećaji rezultat oboljelog mozga, i da je "sumanut čovjek" zapravo bolestan čovjek. U Hipokratovoj školi detaljno su opisani mozak sa dvije polutke, moždane ovojnice, ukršteni moždani sindromi, upala i tumor mozga itd. Na osnovi simptoma Hipokrat nije postavljao dijagnozu, nego prognozu bolesti. 
Uz medikamente u tretmanu duševnih bolesti (u to vrijeme koristili su se različiti biljni pripravci, opijum, kanabis, rauvolfija i druge, empirijski nađene tvari) preporučavao je odmor, dijetu, gimnastiku, a kao najprikladniji lijek - rad.

Insistirao je tome da liječnik mora poznavati uvjete u kojima bolesnik živi. Osnovna misao mu je bila da u liječenju treba poduprijeti prirodne otporne snage ljudskog organizma. 

Po Hipokratovu mišljenju, karakteristike ličnosti određuju četiri tjelesna soka od kojih je sastavljen ljudski organizam: sluz, žuta žuč, crna žuč i krv. Prema tome u organizmu imamo toplu krv, hladnu sluz, žuta žuč je suha, a crna mokra. Nazivi za karaktere čovjeka također potiču od naziva tih tjelesnih sokova (sangvinični, flegmatični, kolerični i melanholični). Zdravlje je *dobro miješanje* (eukrazija), a bolest je poremećaj u mješavini tih sokova (diskrazija). Takvo mišljenje izvršilo je glavni uticaj na Galena te kasnije i na srednjovjekovnu medicinu.

*Corpus hippocraticum* je zbirka oko 60 sačuvanih medicinskih djela, većinom napisanih između 430 p.n.e. i 200. godine. Tu je zbirku zapravo napisalo nekoliko ljudi s različitim stajalištima možda u aleksandrijskoj biblioteci gdje su se okupili pod Hipokratovim imenom. Nijedan od rukopisa koji je dio Corpusa ne može se smatrati da ga je sam Hipokrat napisao, a najmanje je jednog od njih napisao njegov šurjak Polibije.

Važan je Hipokratov doprinos hirurgiji (repozicija iščašenih udova, operacija empijema). Slavno, starodrevno medicinsko pravilo pripisano Hipokratu je Primum non nocere ("najprije ne naškoditi"); drugo pravilo glasi Ars longa, vita brevis ("život je kratak, a umjetnost je dugovječna"). Pod Hipokratovim imenom sačuvala se i zakletva starogrčkog liječnika – asklepijada; ona sadržava principe liječničke etike, koji i danas imaju svoju vrijednost.

Djela
-----

*Magni Hippocratis medicorum omnium facile principis, opera omnia quae extant*, 1657
* *Aforizmi*
* *Instrumenti za učašenje*
* *O epidemijama*
* *O zraku, vodi i tlu*
* *O antičkoj medicini*
* *O fistulama*
* *O frakturama*
* *O hemoroidima*
* *O ozljedama glave*
* *O prehrani tokom akutnih bolesti*
* *O zglobovima*
* *O svetoj bolesti*
* *O kirurgiji*
* *O čirevima*
* *Knjiga prognoza*
* *Zakon*
* *Zakletva*

Povezano
--------

* Hipokratovo lice
* Hipokratovi prsti (deformacija)
* Medicinska astrologija
* Hipokratova klupa

Izvori
------

1. ↑  National Library of Medicine 2006 harvnb error: no target: CITEREFNational\_Library\_of\_Medicine2006 (help)

***Hipokrat*** na Wikimedijinoj ostavi